

 REPUBLIKA HRVATSKA

VARAŽDINSKA ŽUPANIJA

 OPĆINA VINICA

 OPĆINSKO VIJEĆE

Klasa:024-03/22-01/04

Urbroj:2186-11-22-4

Vinica, 2. lipanj 2022.

**Z A P I S N I K**

s 9. sjednice Općinskog vijeća Općine Vinica, održane dana 2. lipnja 2022. godine, u prostorijama Općine Vinica, s početkom u 19,00 sati.

NAZOČNI VIJEĆNICI: Predrag Štromar,Ksenija Humek, Emil Jurič, Božidar Šipek (Vinica), Ivana Mraković, Mirjana Jambriško, Matija Galović, Ivan Krajcer, Ivan Kelemen, Stjepan Tomašec, Miroslav Kelemenić, Božidar Šipek (Vinica Breg) i Krunoslav Kostanjevec, koji je sjednicu zbog drugih obaveza napustio tijekom 14. točke dnevnog reda

ODSUTNI VIJEĆNICI: Krunoslav Kostanjevec – nakon točke 14. dnevnog reda

OSTALI NAZOČNI: dr.sc.Branimir Štimec, prof. , općinski načelnik

 Snježana Kovačić, pročelnica JUO Općine Vinica

 Željko Pajtak, stručni suradnik za financije i proračun

 Marjana Majhen, predsjednica Odbora za statutarno-pravna pitanja

 Ana Cvetko, viša stručna suradnica za opće i upravno-pravne poslove

 Ljiljana Stokrajec, stručna suradnica za financije i računovodstvo

 Nenad Podgorelec, komunalni redar Općine Vinica

 Biserka Jakopanec, voditeljica zapisnika

Predsjednik Općinskog vijeća Općine Vinica gospodin Predrag Štromar, otvorio je sjednicu te je konstatirao da je nazočno svih trinaest vijećnika.

Gospodin Štromar nakon toga je, uz obrazloženje, predložio izmjenu i dopunu današnjeg dnevnog reda na način:

 ***da se iza točke 11. doda kao točka 12.koja glasi „Zaključak o preuzimanju obveze plaćanja dijela cijene javne usluge sakupljanja komunalnog otpada putem mobilnog reciklažnog dvorišta“,***

***a ujedno da se točke 12. do 15. pomaknu za jedno mjesto odnosno da dosadašnja točka 12 bude točka 13 i tako sve do točke 15 koja ovim prijedlogom postaje točka 16.***

Drugih prijedloga za izmjenu i dopunu dnevnog reda nije bilo pa je nakon izvršenog glasovanja o predloženoj izmjeni i dopuni dnevnog reda predsjednik gospodin Štromar konstatirao da je Općinsko vijeće j e d n o g l a s n o usvojilo izmjenu i dopunu dnevnog reda.

Također nakon izvršenog glasovanja o usvajanju dnevnog reda, predsjednik Vijeća gospodin Štromar konstatirao je da je Općinsko vijeće Općine Vinica za današnju sjednicu j e d n o g l a s n o usvojilo slijedeći

**DNEVNI RED:**

1. **1. IZMJENE I DOPUNE PRORAČUNA OPĆINE VINICA ZA 2022. GODINU**
2. **1. IZMJENE I DOPUNE PLANA RAZVOJNIH PROGRAMA OPĆINE VINICA**
3. **1. IZMJENE I DOPUNE PROGRAMA JAVNIH POTREBA ZA 2022. GODINU**
4. **1. IZMJENE I DOPUNE PROGRAMA GRADNJE OBJEKATA I UREĐAJA KOMUNALNE INFRASTRUKTURE U 2022. GODINI**
5. **1. IZMJENE I DOPUNE PROGRAMA ODRŽAVANJA KOMUNALNE INFRASTRUKTURE U 2022. GODINI**
6. **KODEKS PONAŠANJA NOSITELJA POLITIČKIH DUŽNOSTI U OPĆINI VINICA**
7. **ODLUKA O IMENOVANJU ETIČKOG ODBORA**
8. **ODLUKA O DAVANJU PRETHODNE SUGLASNOSTI NA OPĆE UVJETE ISPORUKE KOMUNALNE USLUGE OBAVLJANJA DIMNJAČARSKIH POSLOVA**
9. **ODLUKA O DAVANJU SUGLASNOSTI ZA IZVOĐENJE PLANIRANIH AKTIVNOSTI USMJERENIH NA POBOLJŠANJE MATERIJALNIH UVJETA U DJEČJEM VRTIĆU VINICA**
10. **ODLUKA O DAVANJU SUGLASNOSTI NA PROVEDBU AKTIVNOSTI VEZANIH UZ PRODAJU I NABAVU KOMUNALNOG VOZILA – TRAKTORA**
11. **ODLUKA O IMENOVANJU POVJERENSTVA ZA PROCJENU ŠTETA OD PRIRODNIH NEPOGODA**
12. **ZAKLJUČAK O PREUZIMANJU OBVEZE PLAĆANJA DIJELA CIJENE JAVNE USLUGE SAKUPLJANJA KOMUNALNOG OTPADA PUTEM MOBILNOG RECIKLAŽNOG DVORIŠTA**
13. **INFORMACIJA O INICIJATIVAMA ZA PROMJENU NAZIVA ULICA I TRGOVA**
14. **INFORMACIJA O POSTUPANJU I PODUZETIM MJERAMA KOMUNALNOG REDARA**
15. **INFORMACIJA O PONUDAMA ZA OTKUP GRAĐEVINSKOG ZEMLJIŠTA**
16. **INFORMACIJA O POVREMENOG KORIŠTENJU DRUŠTVENIH DOMOVA U VLASNIŠTVU OPĆINE**

Predsjednik Vijeća nakon toga stavio je na usvajanje Zapisnik sa 7. i Zapisnik s 8. (on-line) sjednice Općinskog vijeća te obzirom da vijećnici na Zapisnike nisu imali primjedbi, nakon izvršenog glasovanja konstatirao je da je Općinsko vijeće Općine Vinica j e d n o g l a s n o usvojilo Zapisnik sa 7. sjednice Općinskog vijeća Općine Vinica održane dana 30.03.2022.g. te Zapisnik s 8., on-line održane sjednice Općinskog vijeća Općine Vinica održane dana 11.04.2022.g.

Gospođa Jambriško imala je sugestiju, obzirom da su Zapisnik s 8. sjednice Vijeća te prijedlog Zaključka vezan uz točku 12. dnevnog reda, danas podijeljeni u pisanom obliku prije početka sjednice, da se i takve dopune materijala ubuduće isto dostave u elektroničkom obliku, bez obzira što se dostavljaju naknadno.

Po usvajanju Zapisnika predsjednik vijeća gospodin Štromar, otvorio je aktualni sat odnosno vrijeme za postavljanje vijećničkih pitanja.

 Gospođa Jambriško postavila je pitanje vezano uz aglomeraciju odnosno termine sanacija dionica, koji su bili objavljeni na web stranici, a posebice Ul. Lj. Gaja u Donjem Vratnu koja nije uopće navedena kada će biti sanirana pa ju zanima da li je bila tema sastanka kada se razgovaralo o sanacijama, a isto tako vijećnicu zanima i Ul. V. Nazora koja je već bila asfaltirana pa je sada ponovo raskopana. Vijećnica pita može li joj se objasniti koji je smisao i što će se po tome poduzeti.

Što se tiče Ul. Lj. Gaja u Donjem Vratnu, vijećnica gospođa Jambriško, naglašava da je jedina dionica od Vratna do Ladanja, u kojoj prekopi nisu asfaltirani.

Gospođa Jambriško pitala je i za poljske putove na koji način se budu sanirali te da li će se možda ugledati na Općinu Petrijanec, a zanima ju i vezano uz natječaj za Motel, ima li interesenata.

Isto tako gospođu Jambriško zanimalo je tko uređuje općinsku stranicu jer se opet dogodilo da je spomenut predsjednik Udruge Ivan Krajcer i predstavnik Škole te navodi da predstavnik Škole također ima svoje ime. Nadalje gospođa Jambriško navodi da sada kada su bili „Tigrovi“ učenici i učiteljice Osnovne škole nisu spomenuti, mada je Škola službeno pozvana da sudjeluje. Istaknula je da smatra da bi to trebalo odraditi malo kvalitetnije.

Gospođa Jambriško spomenula je da je primijetila na groblju da je centralni križ u izuzetno lošem stanju, da su tijekom zime popadale pločice pa da se to popravi da tako loše ne izgleda.

Gospođu Jambriško zanima, vezano uz natječaj za ravnatelja Turističke zajednice koji je bio objavljen na web stranici, a nakon toga nema rezultata natječaja kao i svih ostalih natječaja koji su bili na web stranici, zanima ju da li Općina ne mora objavljivati rezultate jer navodi da oni u Školi moraju objavljivati rezultate provedenih natječaja.

Predsjednik Vijeća gospodin Štromar zahvalio je vijećnici, uz konstataciju da zapravo ima pravo na dva pitanja, no pitanja su o sanaciji Ul. Lj. Gaja i V. Nazora, na što je vijećnica Jambriško odgovorila da je to aglomeracija, a predsjednik Vijeća navodi još i pitanje poljskih putova i Motela.

Na postavljena pitanja odgovorio je načelnik te je rekao kako radovi aglomeracije idu lagano kraju te da zadnji razgovori koji su vođeni zajedno s pročelnicom, bili su jučer i radi se o tome da bi prije završnog sloja asfalta se zamijenile vodovne cijevi u Gornjoj ulici, na Trgu i u Vratnu u glavnoj ulici. Sada će se pokušati pronaći mogućnost da Varkom sanira odnosno zamijeni cijevi prije asfaltiranja. Što se tiče njihove dinamike radova na aglomeraciji, puno toga su oni obećali, no pola toga je realizirano, ali Ul. Lj. Gaja u Vratnu i Gornja ul. u Marčanu su u jako lošem stanju, no načelnik napominje da se trudi maksimalno da se sve to završi. Zadnja informacija od Tegre je da bi kroz dva tjedna počeli vući završni sloj od Ladanja prema Marčanu, zatim od Arboretuma do Bombellesove ul., a ako bi se prije uspjele zamijeniti i ranije spomenute cijevi onda bi bio odrađen stvarno veliki posao te kako sada stvari stoje radovi bi se priveli kraju do devetog mjeseca. Što se tiče aglomeracije i kopanja u Ul. V. Nazora načelnik navodi da se radi o dodatnom šahtu kojeg oni nisu bili dužni postaviti, ali su ga postavili, a ljudi su zaprijetili zatvaranjem ceste tako da je morala intervenirati i policija. Opet su morali postaviti semafore, isto tako ponovo su počeli kopati i u Marčanu i tamo su ponovo semafori, ali načelnik se nada se da će to sve do 9. mjeseca biti sanirano.

Što se tiče poljskih putova razgovarao je s načelnikom iz Petrijanca za novu tehnologiju koja se radi, a njezina cijena je 650 tisuća kuna plus PDV dakle nekih 850 tisuća kuna, a u razgovoru s našim poljoprivrednicima dogovoreno je da bi svake godine sanirali po jedan poljski put na kvalitetan način.

Što se tiče Motela načelnik je odgovorio da ono što je naručeno, to je idejno rješenje Motela, kako bi on izgledao. Prema procjeni njegova obnova koštala bi cca 2 milijuna kuna. Ima dosta upita za Motel no ulaganja u njega su momentalno 2 milijuna kuna. Ako bi se uredio kao hotel baština onda ne ulazi u kategoriju zvjezdica koje moramo zadovoljavati.

Što se tiče vijesti koje se objavljuju na web stranici Općine, načelnik je odgovorio da vijesti pišu Maja i Nikolina te je zahvalio gospođi Jambriško što je i prošli put skrenula pažnju pa se to ispravilo i isto tako ako se uoče graške, treba samo odmah nazvati u općinu, dogodi se greška no načelnik navodi da nije ništa zlonamjerno, vijesti se stavljaju da se što više građani informiraju.

Vezano uz centralni križ na groblju, načelnik je odgovorio da je dogovorena košnja trave, a ako treba popraviti centralni križ i on će biti popravljen.

Načelnik je vezano uz pitanje postavljeno u vezi natječaja za turističku zajednicu odgovorio da će o tome više informacija dati gospodin Jurič.

Gospodin Jurič napomenuo je da je on član i Skupštine i Vijeća Turističke zajednice. Što se tiče natječaja za direktora, Povjerenstvo je izabralo gospođu iz Nedeljanca, gospođu Marijanu Koledić,a Vijeće je prošli četvrtak potvrdilo njezin izbor. Sada treba proći rok za žalbu koji traje nekih 2 tjedna i kada to prođe sve će biti javno objavljeno kako to i priliči. Gospodin Jurič isto tako navodi da je u međuvremenu izabran i logo. Sada se još čekaju rezultati natječaja za još dodatna sredstva. Budućoj direktorici potrebno je opremiti uredski prostor. Kada sve to završi biti će organizirana tribina na kojoj će se građani naše, a i susjednih općina upoznati s time što je to sve do sada napravljeno.

Vijećnik Božidar Šipek (Vinica) zamolio je načelnika za odgovor gdje se stalo u s projektom u vezi groblja, zida rubnika i asfalta.

Isto tako gospodin Šipek upitao je načelnika da li razmišlja o zimskoj službi, bez obzira što je sada 6. mjesec jer smatra da se o tome ne može početi razmišljati u 11. ili 12. mjesecu.

Načelnik je odgovorio što se tiče zida na groblju da je projekt kandidiran na natječaj gdje je i prošao, prema riječima načelnika, projekt je odobren s iznosom potpore od 251 tisuću kuna dok je ukupna cijena cca 850 tisuća kuna. Iz tog razloga predlaže se i današnji rebalansa gdje se uvrštava ovaj projekt, a izbacuje sportski centar koji se neće uspjeti napraviti. Čim to sve završi ide se u postupak natječaja i izbor izvođača.

Što se tiče zimske službe načelnik navodi da je i ona vezana uz današnji rebalans proračun, obzirom da se sa sadašnjim traktorom ne može odraditi kvalitetna zimska služba niti druge komunalne djelatnosti npr. bočna košnja trave. Zbog toga je potreban bočni malčer kao i četka za četkanje ulica kako bi većinu toga mogli odrađivati sami. Kako načelnik navodi time bi se kompletirali priključci i onda bi se vidjelo koje su to ulice koje ostaju za zimsku službu i išlo bi se s natječajem, a tu predstoje još i razgovori s poljoprivrednicima, prije svega s gospodinom Galekovićem koji je spreman ponuditi da može očistiti određene općinske ulice tako da bi na taj način bili spremni za zimu da nam se ne dogodi kao prošle godine kada je tadašnji ugovor neposredno prije zime raskinut.

Vijećnik gospodin Kelemen ponovio je pitanje koje je postavio i na prošloj sjednici, a to je kanalizacija od Marčana do Ladanja, od parka do Tabana.

Vijećnik je nadalje napomeno da ima obavijest odnosno sugestiju za komunalnog redara, a to su ona dva čempresa kod Motela , koje moli da se provjeri, ali smatra da je potrebno porušiti. Vijećnik navodi da još dva takva postoje i u parku.

Nadalje vijećnik Kelemen navodi da obzirom da se govori o dogradnji vrtića da bi bilo dobro da za drugu sjednicu vijećnici imaju o tome nekakav materijal.

Načelnik je odgovorio da što se tiče aglomeracije od Tabana do Marčana, do njegove zgrade, taj cijeli niz je ostao u nivou ispod sustava otpadnih voda i to je sa pročelnicom bio na sastanku s direktorom Varkoma, gdje je rečeno da u ovoj fazi je jako teško da će se raditi novi vod, ali u nekoj novoj fazi da bi se taj vod mogao povući.

Što se tiče drveća odnosno jela u parku, načelnik navodi da je to u nadležnosti Javne ustanove i Općina s njima kontaktira i nastoji se biti u što boljoj komunikaciji tako da će se i to riješiti, mada nije u nadležnosti Općine.

Vezano uz vrtić načelnik je odgovorio da je s gospodinom Majcenom napravljen idejni projekt kako bi to izgledalo, natječaj je u javnom savjetovanju i čeka se sa Javnom ustanovom Varaždinske županije- JUROM, čeka se objava natječaja da se može na njega prijaviti.

Vijećnik gospodin Krajcer postavio je pitanje vezano uz aglomeraciju u Gornjoj ulici u Marčanu, mada je i načelnik sam spomenuo da je stanje katastrofalno, ali ljudi se konstantno žale jer je sve stalo, a zbog čega je stalo nije mu jasno. Stalo se s priključcima kod kućnog borja 74 i 76 pa ga zanima da li se zna što konkretno kada će se nastaviti s tim.

Načelnik je odgovorio da je u Gornjoj ulici konkretno takva situacija da ona bude išla zadnja s asfaltiranjem to se zna, s obzirom da je zadnja krenula i s radovima. Ono što je još potrebno definirati su oborinske vode od „prališča“ do kamenoloma. Vezano uz to održan je i sastanak s direktorom kamenoloma i ljudima s tog dijela jer tamo je neodrživo stanje, kako je već i ranije govoreno od kamenoloma se ljudima slijeva doslovno u kuće, a taj materijal koji je gotovo kao asfalt i teško se pere. Nadalje načelnik navodi da je za sutra dogovoren sa ŽUC-om obilazak tog dijela ceste. Prema riječima načelnika ono što bi se sigurno radilo je oborinska odvodnja od „dereša“ s lijeve strane gore do „prališča“, dakle oborinska odvodnja sa nogostupom, ali onda ostaje otvoreno pitanje desne strane od „prališča“ do doktorice jer je još potrebno naći rješenje nagiba ceste, odnosno smije li se nagib napraviti u desnu stranu ceste što mora reći inženjer, tako da to za sada ostaje otvoreno.

Vijećnika gospodina Krajcera zanima zašto se stoji s radovima po dva, tri mjeseca, a načelnik je odgovorio da je objašnjenje Tegre da vremenski period od otprilike 6 mjeseci cesta mora odležati, a kako se radi o otprilike nekih 4 mjeseca do sada, znači da to sve ipak ide prema kraju.

Gospodin Štromar konstatirao je da je jedan dio radova stao zbog toga da se izvrši zacjevljenje i nogostup, to je jasno, no treba vidjeti zašto se stalo s priključcima, da ne bi na kraju opet ispalo da se dionica ne može završiti jer nisu napravljeni priključci.

Vijećnik gospodin Tomašec navodi da se cijelo vrijeme govori da će se mijenjati cijev za vodu koja ide od vodospreme i potrebno je prije svega zamijeniti tu dotrajalu cijev pa onda riješiti priključke, da se cesta ponovo ne kopa.

S time se nije složio vijećnik gospodin Krajcer jer smatra da to ne može biti izgovor da se zbog toga stoji po par mjeseci s priključcima, na što je vijećnik gospodin Tomašec odgovorio da je stvar u tome da kada će se zamijeniti cijev opet će se morati čekati 5 mjeseci i opet će se on morati voziti kroz Ladanje na Vinicu ili kroz Cesticu.

Načelnik je odgovorio da je od strane Varkoma obećano da će svakako pokušati tu cijev zamijeniti, a gospodin Tomašec ukazuje da ta cijev puca svakodnevno i da se ta cijev mora zamijeniti.

Po pitanju daljnjih radova na priključcima na toj dionici, uključila se pročelnica gospođa Kovačić te navodi da je od strane Tegre rečeno kako se na tom dijelu došlo na stijenu i da se mora kopati nekim posebnim strojem. Pročelnica navodi da se radi o 6 ili 7 priključaka .

Kako nije bilo vijećnika prijavljenih za daljnje postavljanje pitanja, prišlo se rješavanju po točkama dnevnog reda.

**Ad 1), Ad 2), Ad 3), Ad 4) i Ad 5)**

Predsjednik Vijeća gospodin Štromar predložio je da se od 1. do 5. točke objedini rasprava jer se radi o izmjenama i dopunama Proračuna za 2022.g. i pripadajućih Programa, odnosno izmjenama i dopunama plana razvojnih programa Općine Vinica, programa javnih potreba, programa gradnje objekata i uređaja komunalne infrastrukture te programa održavanja komunalne infrastrukture.

Izmjene i dopune Proračuna objasnio je načelnik te navodi da se radi o 4 velike, krucijalne stvari, a to su: zimska služba i kupnja novog traktora za tu potrebu, dalje je opremanje vatrogasnog doma u vrijednosti od 100 tisuća kuna, zatim kupnja zemljišta odnosno dviju parcela koje bi se kupile radi izgradnje stanova za mlade obitelji koja se nalazi u Bombellesovoj ulici, a druga je kod zdravstvene stanice. Prema riječima načelnika izrađene su procjene za obje nekretnine no u Bombellesovoj ulici dobivena je mnogo manja procijenjena vrijednost od one koju je prodavatelj tražio. Načelnik navodi da prodavatelj traži 200 tisuća kuna, a da je cijena po procjeni 86 tisuća kuna, a kod te dvije čestice dodatni je problem to što su one dubine 21 metar, a da bi se dobila građevinska dozvola potrebna su 25 metara.

Što se tiče realizacije kupnje parcele kod zdravstvene stanice, radi se o nekretnini koja je vraćena gospodinu Crnku i on ju prodaje. Nadalje načelnik navodi da je procjena te čestice 350 tisuća kuna, a to je ujedno i cijena koju on traži.

Načelnik isto tako ističe da je prvo potrebno imati planirana sredstva u proračunu da bi se moglo pokrenuti postupak kupnje tih čestica.

Nadalje načelnik navodi da je zdravstvena stanica veliki problem, jer ako se ne uspije dogovoriti sa Domom zdravlja da oni otkupe taj dio, onda postoji mogućnost da vlasnik to proda nekom drugom i da zdravstvena stanica time ima ulaz samo s gornje strane.

Načelnik je na kraju rekao kako su to uglavnom stavke zbog kojih se išlo u rebalans te kako su vijećnici u globalu dobili materijale pa mogu postaviti još svoja pitanja.

Predsjednik je otvorio raspravu.

Vijećnik gospodin Šipek (Vinica) samo se želio nadovezati na kupnju nekretnina u Bombellesovoj ulici pa, obzirom da fali određena površina za dobivanje građevinske dozvole, zanima ga da li se već ide u kupnju odnosno realizaciju toga.

Načelnik je odgovorio da se ne ide s realizacijom obzirom da je procijenjena vrijednost 86 tisuća kuna i on kao načelnik ne smije kupiti nekretnine za veću cijenu, a prodavač traži 200 tisuća kuna. Osobno smatra da cijena i nije previsoka jer ona zapravo iznosi 5 kn po m2, ali je javni procjenitelj tako procijenio.

Vijećnik gospodin Šipek (Vinica) nadalje je izrazio mišljenje da nije siguran da će izgradnja stanova privući mlade da dođu i kupe stan i ostanu u Vinci te navodi da to govori iz osobnog iskustva jer ima određeni broj stanova za prodaju za koje nema interesa mladih za kupnju.

Nadalje gospodin Šipek smatra da bi se trebalo odlučiti da se mladima koji se odluče graditi kuću u Vinici na neki način pomogne ili kroz povrat komunalnog doprinosa ili na neki drugi način ili da im se odobri cca 40 tisuća kuna i onaj tko izgradi kuću on će možda ostati tu, ali za kupnju stanova nije toliko siguran.

Načelnik je odgovorio da je smisao bio da Općina kupi parcelu, da se napravi parcelacija zemljišta, da se zemljište ponudi mladim ljudima da si otkupe i izgrade kuću, a Općina im osigura komunalnu infrastrukturu; struju, vodu i plin i pošto se tamo ta parcela prodavala bila je dosta interesantna, a vodilo se primjerom Općine Sračinec, koja je otkupila zemljište, dala izgraditi infrastrukturu i onda parcele prodala za gradnju. To bi zapravo bio poticaj mladima da dobiju parcelu po povlaštenoj cijeni.

Na raniji prijedlog vijećnika gospodina Šipeka vezan uz konkretne mjere za mlade, predsjednik Vijeća gospodin Štromar napomenuo je da Općina već ima određene mjere za mlade, a o konkretnim mjerama vijećnike je informirala pročelnica gospođa Kovačić, a vijećnici sugeriraju da se takve odluke malo više promoviraju.

Vijećnik gospodin Galović upitao je da li se već krenulo s nabavom traktora, jer se na isporuku čeka po nekoliko mjeseci.

Načelnik je odgovorio da je stvar slična kao i sa zimskom službom odnosno mora se objaviti javni poziv, a za sada su održani inicijalni razgovori da bi se došlo do informacije da li uopće na tržištu to postoji i situacija je takva da bi firmi kod koje je sadašnji traktor nabavljen, isti bio ponovo prodan. Načelnik navodi da imaju raspoložive traktore, ali mora prije toga proći propisana procedura tako da bi se to moglo realizirati kroz neka 2 mjeseca.

Kako nije bilo vijećnika prijavljenih za daljnju raspravu, predsjednik Vijeća istu je zaključio.

Nakon izvršenog glasovanja, predsjednik Vijeća gospodin Štromar konstatirao je:

- da je Općinsko vijeće Općine Vinica j e d n o g l a s n o donijelo

**1. IZMJENE I DOPUNE PRORAČUNA OPĆINE VINICA ZA 2022. GODINU,** (točka 1. dnevnog reda)

koje su priložene uz Zapisnik i čine njegov sastavni dio,

- da je Općinsko vijeće Općine Vinica j e d n o g l a s n o donijelo

**1. IZMJENE I DOPUNE PLANA RAZVOJNIH PROGRAMA OPĆINE VINICA** (točka 2. dnevnog reda)

koje su priložene uz Zapisnik i čine njegov sastavni dio,

- da je Općinsko vijeće Općine Vinica j e d n o g l a s n o donijelo

**1. IZMJENE I DOPUNE PROGRAMA JAVNIH POTREBA ZA 2022. GODINU** (točka 3. dnevnog reda)

koje su priložene uz Zapisnik i čine njegov sastavni dio,

- da je Općinsko vijeće Općine Vinica j e d n o g l a s n o donijelo

**1. IZMJENE I DOPUNE PROGRAMA GRADNJE OBJEKATA I UREĐAJA KOMUNALNE INFRASTRUKTURE U 2022. GODINI** (točka 4. dnevnog reda)

koje su priložene uz Zapisnik i čine njegov sastavni dio,

- da je Općinsko vijeće Općine Vinica j e d n o g l a s n o donijelo

**1. IZMJENE I DOPUNE PROGRAMA ODRŽAVANJA KOMUNALNE INFRASTRUKTURE** (točka 5. dnevnog reda), koje su priložene uz Zapisnik i čine njegov sastavni dio.

**Ad 6) i Ad 7)**

Vezano uz ovu točku dnevnog reda načelnik gospodin Štimec rekao je da sukladno članku 4. Zakona o sukobu interesa, Općina je dužna donijeti Kodeks ponašanja nositelja političkih dužnosti, a on se odnosi na članove Vijeća, koji su dužni prijaviti ukoliko su vlasnici firme i ukoliko ta firma ima namjeru poslovati s Općinom. Vinica se nalazi u specifičnoj situaciji jer se radi o vrlo maloj općini, a neki građevinski radnici su i općinski vijećnici. Kodeksom je dakle propisano što se smije raditi, a što se ne smije.

Dodatno je Kodeks pojasnila pročelnica Jedinstvenog upravnog odjela, gospođa Kovačić te je naglasila da je najbitniji članak 4. koji propisuje što vijećnici ne smiju činiti. Nadalje gospođa Kovačić napomenula je da se uz vijećnike Kodeks odnosi i na načelnika i na članove radnih tijela.

Pročelnica je kao posebno bitno istaknula da ukoliko vijećnik ili član radnog tijela ima vlasnički ili suvlasnički udio u određenom poduzeću više od 5% dužan je to prijaviti. Posebno je dužan, na pravila kodeksa obratiti pažnju, ukoliko bi dobio posao s Općinom Vinica.

Nadalje pročelnica gospođa Kovačić napomenula je da primjenu Kodeksa prati Etički odbor kojem se mogu dati primjedbe i prigovori i on o tome odlučuje, a u slučaju kad bi postojala žalba ona se podnosi Vijeću časti.

Pročelnica je na kraju pojasnila sastav Etičkog odbora i Vijeća časti te je rekla da se treba razmisliti o imenovanju predsjednika Etičkog odbora koji ne može biti nositelj političke dužnosti i imenuje se iz reda osoba nedvojbenog javnog ugleda u lokalnoj zajednici kao i predsjednik i članovi Vijeća časti.

Na kraju predsjednik Vijeća gospodin Štromar, naglasio je da se Kodeks ne donosi zbog toga jer netko tako hoće, nego zato jer to propisuje Zakon.

Predsjednik je otvorio raspravu.

Vijećnik gospodin Božidar Šipek (Vinica) komentirao je da to onda znači da oni koji imaju firmu i željeli bi nešto besplatno napraviti za svoju Općinu, onda to ne mogu, a predsjednik Vijeća gospodin Štromar odgovorio je da to uređuje drugi Zakon pa bi onda to u tom slučaju bila donacija.

Gospodin Štromar kratko se osvrnuo na primjer Njemačke, gdje takvih propisa nema i gdje ljudi, za razliku od ovdje, smiju raditi.

Predsjednik Vijeća gospodin Štromar predložio je da se riješi odmah i točka 7. odnosno imenovanje Etičkog odbora.

Predsjednik gospodin Štromar nakon toga predložio je da se u Etički odbor, iz reda osoba nedvojbenog javnog ugleda u lokalnoj zajednici imenuje gospodin Mijo Erjavec kao predsjednik, zatim je predložio da se ispred vladajućih imenuje Ivana Mraković i oporba da predloži jednog člana.

Vijećnica gospođa Jambriško, ispred oporbe, predložila je gospodina Ivana Krajcera.

Drugih prijedloga nije bilo.

Nakon izvršenog glasovanja predsjednik Vijeća gospodin Štromar konstatirao je:

- da je Općinsko vijeće Općine Vinica j e d n o g l a s n o donijelo

**KODEKS PONAŠANJA NOSITELJA POLITIČKIH DUŽNOSTI U OPĆINI VINICA** (točka 6. dnevnog reda)

koji je priložen uz Zapisnik i čini njegov sastavni dio,

- da je Općinsko vijeće Općine Vinica j e d n o g l a s n o donijelo

**ODLUKU O IMENOVANJU ETIČKOG ODBORA** (točka 7. dnevnog reda), koja je priložena uz Zapisnik i čini njegov sastavni dio.

**Ad 8)**

Odluku o davanju prethodne suglasnosti na Opće uvjete isporuke komunalne usluge obavljanja dimnjačarskih poslova pojasnila je pročelnica te navodi da prema Zakonu o koncesiji propisuje da je koncesionar dužan Općinskom vijeću dostaviti Opće uvjete radi usvajanja. Pročelnica navodi da je to zapravo formalnost, ali je tako propisano.

Pročelnica je također upoznala vijećnike da je bilo određenih problema odnosno da je vijećnik gospodin Kelemen imao određeno pitanje, koje je proslijeđeno Dimaxu i oni su na njega odgovorili.

Vijećnik gospodin Kelemen upoznao je nazočne sa situacijom koju je imao prilikom zamjene plinskog brojila, gdje su ga tražili A test plinskog bojlera, jer račun kojeg Dimax izda nije dokaz da su dimovodne instalacije ispravne nego se mora posebno A testirati. Na kraju je vijećnik naglasio da je to od ove godine i da je to uveo Termoplin.

Pročelnica je na to dodala da misli da je sve vraćeno na ono kako je bilo ranije i da se odustalo od posebnog a testiranja, dok se ne usklade podzakonski propisi.

Nije bilo daljnje rasprave pa je predsjednik Vijeća gospodin Štromar, nakon izvršenog glasovanja, konstatirao da je Općinsko vijeće Općine Vinica j e d n o g l a s n o donijelo

**ODLUKU O DAVANJU PRETHODNE SUGLASNOSTI NA OPĆE UVJETE ISPORUKE KOMUNALNE USLUGE OBAVLJANJA DIMNJAČARSKIH POSLOVA,**

koja je priložena uz Zapisnik i čini njegov sastavni dio.

**Ad 9)**

Odluku o davanju suglasnosti za izvođenje planiranih aktivnosti usmjerenih na poboljšanje materijalnih uvjeta u Dječjem vrtiću Vinica, pojasnio je načelnik gospodin Štimec.

Načelnik je rekao kako se Općina prijavila na natječaj radi opremanja odnosno nabave igrala za potrebe dječjeg vrtića, a pročelnica je kratko napomenula da se odluka prilaže uz ostalu dokumentaciju, dakle odluka Vijeća kao osnivača Vrtića mora postojati.

Nije bilo vijećnika prijavljenih za raspravu pa je nakon izvršenog glasovanja predsjednik gospodin Štromar konstatirao da je Općinsko vijeće Općine Vinica j e d n o g l a s n o donijelo

**ODLUKU O DAVANJU SUGLASNOSTI ZA IZVOĐENJE PLANIRANIH AKTIVNOSTI USMJERENIH NA POBOLJŠANJE MATERIJALNIH UVJETA U DJEČJEM VRTIĆU VINICA,**

koja je priložena uz Zapisnik i čini njegov sastavni dio.

**Ad 10)**

Odluku o davanju suglasnosti na provedbu aktivnosti vezanih uz prodaju i nabavu komunalnog vozila – traktora, kratko je pojasni načelnik gospodin Štimec te je naveo da se radi o cijeni većoj od 70 tisuća kuna pa mora tražiti suglasnost Općinskog vijeća da može krenuti u taj postupak i realizaciju. Navodi da je to zakonska i službena procedura koja se mora ispoštovati.

Rasprave nije bilo pa je nakon izvršenog glasovanja, predsjednik Vijeća gospodin Štromar konstatirao da je Općinsko vijeće Općine Vinica j e d n o g l a s n o donijelo

**ODLUKU O DAVANJU SUGLASNOSTI NA PROVEDBU AKTIVNOSTI VEZANIH UZ PRODAJU I NABAVU KOMUNALNOG VOZILA – TRAKTORA,**

koja je priložena uz Zapisnik i čini njegov sastavni dio.

**Ad 11)**

Vezano uz Odluku o imenovanju Povjerenstva za procjenu šteta od prirodnih nepogoda, načelnik je kratko napomenuo da bi Povjerenstvo koje je bilo i do sada, nastavilo i dalje s radom. Načelnik se isto tako osvrnuo na tuču koja je zahvatila područje Općine Vinica 25.5. te na odluku o proglašenju elementarne nepogode koja je proglašena i za područje Općine Vinica.

Pročelnica gospođa Kovačić ukratko je upoznala vijećnike sa zahtjevom Varaždinske županije za dostavu prvih procjena o nastalim štetama. Isto tako gospođa Kovačić upoznala je vijećnike da su do sada u Povjerenstvu bili: gospođa Vesna Šipek kojoj je poljoprivreda struka te Milan Vrbnjak i Matija Galović koji kao osobe koje se intenzivno bave poljoprivredom također imaju iskustvo u poljoprivredi.

Nije bilo vijećnika prijavljenih za raspravu pa je nakon izvršenog glasovanja predsjednik Vijeća konstatirao da je Općinsko vijeće Općine Vinica j e d n o g l a s n o donijelo

**ODLUKU O IMENOVANJU POVJERENSTVA ZA PROCJENU ŠTETA OD PRIRODNIH NEPOGODA,**

koja je priložena uz Zapisnik i čini njegov sastavni dio.

**Ad 12)**

Pojašnjenje vezano uz Zaključak o preuzimanju obveze plaćanja dijela cijene javne usluge sakupljanja komunalnog otpada putem mobilnog reciklažnog dvorišta dao je načelnik gospodin Štimec.

Načelnik navodi da je Općina do sada sufinancirala rad reciklažnog dvorišta te da je to godišnji trošak od nekih 80 tisuća kuna. Načelnik navodi da je tako bilo i prije pa se samo nastavilo te je time svim mještanima omogućeno korištenje mobilnog reciklažnog dvorišta. Nadalje načelnik navodi kako se i dalje događa da jedan dio mještana otpad odbacuje u okoliš, pretpostavlja da se radi o građanima koji ne znaju da to mogu zbrinuti u reciklažnom dvorištu.

Na kraju načelnik je zaključio da ukoliko se donese odluka da se nastavi, Općina će sufinancirati 5,75 kn plus PDV, a ukoliko se ne donese odluka, to znači da će se svakom domaćinstvu cijena zbrinjavanja komunalnog otpada povećati za 5,75 kn + PDV, a načelnik predlaže da ostane kako je bilo i do sada odnosno da Općina taj iznos i dalje sufinancira.

Vijećnika prijavljenih za raspravu nije bilo pa je predsjednik Vijeća gospodin Štromar, nakon izvršenog glasovanja konstatirao da je Općinsko vijeće Općine Vinica j e d n o g l a s n o donijelo

**Z A K L J U Č A K**

**O PREUZIMANJU OBVEZE PLAĆANJA DIJELA CIJENE JAVNE USLUGE SAKUPLJANJA KOMUNALNOG OTPADA PUTEM MOBILNOG RECIKLAŽNOG DVORIŠTA,**

koji je priložen uz Zapisnik i čini njegov sastavni dio.

**Ad 13)**

Vezano uz inicijative za promjenu naziva ulica i trgova načelnik gospodin Štimec rekao je da se ovdje ne bi išlo s nikakvom odlukom već samo s informacijama.

Načelnik je dalje napomenuo da na području Općine Vinica imamo dva akademika, a to su gospodin Crnko i gospodin Ciglar pa je inicijativa da bi se neke od ulica nazvale po njima. Načelnik dalje navodi da je druga inicijativa od Udruge branitelja da branitelji dobiju svoj trg, Trg hrvatskih branitelja. No načelnik isto tako ističe da ukoliko bi se išlo s takvom odlukom, Općina bi u proračunu morala osigurati sredstva za troškove izrade novih dokumenata građanima. Nadalje načelnik navodi da je praksa takva da se osiguraju sredstva u proračunu te odredi rok od nekakvih 2 mjeseca da se onda to i napravi, a postoji mogućnost i da predstavnici Policije svojim kombijem dođu u Vinicu i da se izvrši promjena dokumenata.

Načelnik smatra da ukoliko bi se osigurala sredstva, trebalo bude razgovarati i s ljudima radi promjene dokumenata.

Načelnik se osvrnuo na inicijativu Udruge branitelja te navodi da su „Tigrovi“ osnovani ovdje u Vinici, a nakon 30 godina Vinica zaista još nema trg posvećen braniteljima. Načelnik nadalje navodi da valja razmisliti da li bi se pričekalo do otvaranja neke nove ulice pa da se to onda realizira.

Isto tako načelnik navodi da je titula akademika najviša u Hrvatskoj da ih ukupno ima 167, a evo Vinica ih ima 2.

Načelnik je na kraju rekao još jednom da se radi o informacijama o kojima treba razmisliti.

Vijećnicu gospođu Jambriško zanimalo je čija je inicijativa koja se odnosi na akademike te je načelnik odgovorio da je razgovarao s nekim ljudima i sa župnikom te da inicijativa zapravo postoji još od promocije monografije o akademiku Ciglaru.

Isto tako načelnik je upoznao da postoji inicijativa gospodina župnika da se i Sv. Marku dodijeli trg ili ulica, da li će to biti Ul. J. Dumbovića koja će se preimenovati ili će biti izgrađen kakav novi trg to će se još vidjeti. Načelnik navodi kako inicijative postoje i ljudi razgovaraju pa o tome treba razmišljati jer bi se u tom slučaju trebala osigurati i sredstva za promjenu dokumenata.

Na kraju načelnik je napomenuo kako osobno smatra da branitelji svakako zaslužuju ili trg ili ulicu.

Kako nije bilo vijećnika prijavljenih za daljnju raspravu, predsjednik Vijeća gospodin Štromar konstatirao je

*da je Općinsko vijeće Općine Vinica informacije o inicijativama za promjenu naziva ulica i trgova,*

*p r i m i l o n a z n a n j e.*

**Ad 14)**

U uvodnom dijelu, vezano uz informacije o postupanju i poduzetim mjerama komunalnog redara, načelnik je podsjetio da je Vijeće donijelo odluku o komunalnom redu i da je bilo puno upita hoće li to biti samo mrtvo slovo na papiru ili će se poduzimati konkretne mjere. Načelnik je rekao da je komunalni redar danas prisutan na sjednici kako bi upoznao vijećnike kakve su mjere do sada poduzete. Načelnik nadalje navodi kako osobno ima dvojake reakcije ljudi; jedni odobravaju jer bude konačno pokošena ambrozija koja je problem već godinama, a druge reakcije su vrste „zašto baš ja – zašto baš mene“. Načelnik je nakon toga pozvao komunalnog redara da Vijeće upozna što se do sada poduzelo.

Komunalni redar gospodin Podgorelec zahvalio se na pozivu te navodi da mu je ovo prva sjednica Vijeća kojoj prisustvuje u 15 godina koliko je zaposlen u Općini.

Gospodin Podgorelec slaže se s načelnikom da se od nekud trebalo početi te navodi da svi znaju što je i kako je do sada radio i kako se radilo te isto tako navodi da su se određene mjere poduzimale i do sada, možda u manjem obimu, no sada će toga biti puno više. Gospodin Podgorelec navodi da je od dana stupanja Odluke na snagu pa do sada poslano 21 upozorenje koja se odnose najviše na košnju i održavanje parcela i ispuštanje otpadnih voda na javne površine. Zadovoljan je što se pročulo i da ljudi znaju da se sami moraju posložiti. Gospodin Podgorelec isto tako smatra da je aglomeracija jedno veliko gradilište koje kada ga ne bude još će se dodatno sve lakše posložiti. Nadalje gospodin Podgorelec navodi da će dati sve od sebe da komunalni red funkcionira kako treba. Poraditi će se i na tome da svaki građanin može putem web stranice prijaviti što je uočio, jer niti on kao komunalni redar ne može istovremeno biti prisutan u svim dijelovima općine pa će takve dojave dobro doći.

Navodi da je uz pisane bilo i na desetke i usmenih opomena i da u dogovoru s načelnikom nije se odmah krenulo s kaznama. Navodi da se prate rokovi za izvršenje te ako se slučajno radi o kišnom vremenu ljudi se jave i za sada se tako rješava.

Gospodin Podgorelec završio je riječima da je otvoren za svaku dobronamjernu kritiku, ali isto tako i za pohvalu.

Vijećnik gospodin Šipek (Vinica) smatra da normalno da ne može komunalni redar sve sam vidjeti, ali isto tako neke se stvari moraju rješavati i u hodu i ne mogu nakon aglomeracije biti ostavljeni otpadni materijali. Vijećnik kao pozitivan primjer navodi primjer Niskogradnje Veselnik koji dođe izvrši iskop, izvrši asfaltiranje i počisti za sobom nakon radova.

Vijećnik gospodin Šipek nadalje je ukazao na problem ispuštanja otpadnih voda u Ul. M. Rupčića te je isto tako naglasio da se mora znati što je javna površina i gdje netko treba pokositi, a gdje ne. Vijećnik također naglašava problem površina gdje su starija domaćinstva ili domaćinstvo nema flaksericu pa treba i o tome razmišljati.

Vijećnik gospodin Tomašec navodi da je kod kamenoloma cesta puna blata i po tom pitanju zvao je već i komunalnog redara pa ga zanima što komunalni redar rješava po tom pitanju sa Zagorjem.

Gospodin Podgorelec odgovorio je da je o tome obavijestio ŽUC te je predstavnik ŽUC-a dalje kontaktirao s odgovornim osobama kamenoloma i odmah su cestu počistili.

Vijećnik Krunoslav Kostanjevec se ispričao te je zbog drugih obaveza, napustio sjednicu.

Vezano uz cestu kod kamenoloma uključio se vijećnik gospodin Šipek (Vinica) koji navodi da nije samo blato problem na tom dijelu već i ostaci lišća do polovice ceste pa pita komunalnog redara što može po tome poduzeti, a gospodin Podgorelec odgovorio je da o tome samo može obavijestiti ŽUC.

Vijećnik gospodin Tomašec smatra da nije dovoljno nazvati već se treba zatražiti pisanim putem te navodi da dok god je tu u Vijeću postavljati će problem te ceste i blata dok god se to ne riješi.

Vijećnik gospodin Božidar Šipek (Vinica) kao problem navodi i ne poštivanje ograničenja opterećenja cesta od strane slovenskih kamiona koji prekomjerno opterećuju i uništavaju cestu jer umjesto ograničenih 5 tona prevoze i po 25 tona i uništavaju asfalt.

Na ovo pitanje uključio se načelnik gospodin Štimec te navodi da je pripremljen i prijedlog odluke o naknadi za prekomjerno opterećivanje nerazvrstanih cesta te je vijećnike upoznao s predviđenim naknadama za opterećivanje cesta po određenim kategorijama nosivosti vozila. Načelnik navodi da bi za vozila nosivosti od 7,5 do 20 tona, godišnja naknada bila bi do 5 tisuća kuna po kamionu. Isto tako načelnik je napomenuo da će komunalni redar biti upućen i na tečaj za prometnog redara pa će nakon toga on imati ovlaštenje i zaustavljati i kažnjavati.

Na predviđenu naknadu u prijedlogu odluke o naknadi za prekomjerno opterećenje cesta, vijećnik gospodin Tomašec komentirao je da on kao građevinar kada radi na moru, vozi za 2 tisuće kuna, dva mjeseca i to svim kamionima, a ne po tablici pa ako bi se to primjenjivalo i na domaće prijevoznike smatra da bi ih to uništilo. Vijećnik smatra da je uz table o ograničenju na 7,5 tona potrebno postaviti još i dodatnu tablu „ lokalno dozvoljeno“ .

Gospodin Jurič smatra da najveći problem zapravo predstavlja ova glavna cesta, kojom se prevoze najveći tereti i stvaraju se vibracije.

U kraćoj raspravi konkretizirano je da se predmetnom cestom ne smije odvijati tranzit, ali treba biti dozvoljen lokalni prijevoz za potrebe izgradnje objekata, vikendica i sl.

Načelnik je odgovorio da se ovdje radi o informaciji, a odluka se može mijenjati i dopunjavati prije nego što će biti na usvajanju.

Nije bilo više vijećnika prijavljenih za raspravu i postavljanje pitanja.

*Informacije su vijećnici primili na znanje.*

**Ad 15)**

Predsjednik Vijeća gospodin Štromar konstatirao je da su informacije o ponudama za otkup građevinskog zemljišta zapravo već date za vrijeme vijećničkih pitanja i pod točkom 1. dnevnog reda pa nema potrebe isto iznositi još jednom.

**Ad 16)**

Što se tiče korištenja vatrogasnih i društvenih domova, načelnik je napomenuo da postoje 3 vatrogasna doma u vlasništvu Općine, a uz to postoji i lovački dom i društveni domovi u Pešćenici, Vinica Bregu i Goruševnjaku, koji su u vlasništvu Općine Vinica.

Načelnik navodi da je do sada to funkcioniralo tako da se Općini uplatila naknada od 100,00 kuna no potrebno je donijeti odluku prema kojoj bi se ti objekti mogli iznajmljivati svih našim građanima pod istim uvjetima. Odlukom će biti potrebno precizirati uvjete i način korištenja. U objekte se vrše određena ulaganja kao primjerice vatrogasni dom u Vinici gdje su uložena znatna sredstva, a ulaganje će biti potrebno i u lovački dom u kojeg nije ulagano gotovo 30 godina.

Načelnik je naveo primjer Općine Petrijanec koja ima dvije tarife i to zimsku i ljetnu i sva se sredstva uplaćuju u proračun Općine. Tu se jedino otvara pitanje tko će to raditi, a načelnik navodi primjer DVD-a Donje Vratno gdje o tome brigu vode vatrogasci, ali sad to treba staviti u zakonski okvir.

Nadalje načelnik je napomenuo da je dom u Pešćenici sada dobro uređen, da u Goruševnjaku fali ograda, ali će kroz neko vrijeme i to biti riješeno. Po riječima načelnika razmišlja se i u pravcu da škole i naše udruge budu oslobođeni plaćanja naknade.

Vijećnika gospodina Božidara Šipeka (Vinica) zanimalo je pitanje puta prema lovačkom domu koje je trebalo riješiti, a načelnik je odgovorio da je cesta ucrtana i predstavlja nerazvrstanu cestu u vlasništvu Općine Vinica, a radi se na tome da se i čestica ispod lovačkog doma prebaci na Općinu Vinica.

Vijećnik gospodin Kelemenić smatra da se vezano uz korištenje domova mora vidjeti jer konkretno za vatrogasni dom u Vinici plaća se industrijska struja, po puno većoj cijeni pa ako se koriste grijalice potroši se puno struje u jednom satu. Vijećnik smatra da bi svakako trebala postojati ljetna i zimska tarifa.

Nije bilo više vijećnika prijavljenih za raspravu.

Predsjednik Vijeća gospodin Štromar napomenuo je da je imao informaciju, ali nije prenio tijekom sjednice, da su Odbori razmatrali sve točke današnjeg dnevnog reda i da su predložili usvajanje svih točaka u predloženom obliku. Svih osim točke 7. odnosno imenovanje Etičkog povjerenstva jer nije bilo konkretnog prijedloga već je riješeno tijekom same točke.

Predsjednik je nakon toga zahvalio nazočnima na suradnji tijekom sjednice te je sjednicu zaključio u

20 sati i 37 minuta.

 Voditeljica Zapisnika: Predsjednik Općinskog vijeća:

 Biserka Jakopanec Predrag Štromar